ཉི་ཟླ་རི་བོའི་སྙན་ཚིག

ཁྱོད་ཀྱི་མིང་ལ་ཉི་ཟླ་ཐོགས་པ་ནས་བཟུང            [རྩོམ་པ་པོ།  གཅན་མེ་སྟག།གཅན་མེ་སྟག་གྱི་ལོ་རྒྱུས།https://tibettimes.net/2022/09/20/222160/གཅན་མེ་སྟག་གི་སྙན་ངག་འགའ།https://www.tibetcm.com/specialist/canmedak/2014-12-11/7082.html]

ངས་རྒྱུན་དུ་རྟ་ཁ་གློད་ནས་སྨོན་ལམ་བཏབ་མྱོང

དགུ་ཚིགས་ཀྱི་གཙང་པོས་བར་དུ་བཅད་པ་ནས

ཟླ་འོད་ཀྱིས་ང་རང་ཕ་མཐར་སྐྱེལ་བའི་དུས་སུའང

ཁྲུང་ཁྲུང་སྐེ་རིང་དང་མཚུངས་པའི་རི་སྒང་དེའི་ཞོལ་དུ

སྔོ་ཡོམ་ཡོམ་གྱི་ལྡོག་འབབ་གཙང་པོ་ཡང་དྲན་པས་མནར

སྒམ་ལ་དཀྱེལ་ཆེ་བའི་བཙན་པོ་དང་གཡེར་བག་ལྡན་པའི་རྒྱ་བཟའ་ཡང་ས་འདི་ནས་ཕྲད་པ་སྟེས་དབང་ཡིན

མེ་ལོང་བོར་ས་ནས་ཁུ་སིམ་མེར་སྨོན་ལམ་བཏབ་མྱོང་ཕྱིར

ངས་རྒྱུན་དུ་ཉི་ཟླ་རི་བོའི་མཚམས་སྤྲིན་བརྗེད་ག་ལ་ནུས

གླང་རྫི་དང་འཐག་མཁན་བུ་མོ

ཟླ་བའི་ཀློང་ན་དྲན་གདུང་གི་གླིང་བུ་དལ་གྱིས་འབུད

དེ་དག་གི་དུས་ན

ངས་ཀྱང་ཉི་ཟླའི་གོང་ཁ་རུ་རེ་སྒུག་གི་ཤུགས་གླུ་བླངས་མྱོང་ཨང

ཡིན་ནའང་ད་ལྟ་ཉི་ཟླ་གཉིས་ལྷན་འཛོམས་གྱི་སྐལ་བ་ཧ་ཅང་ཕྲ་བས

ངས་སྨོན་ལམ་འདེབས་པ་ནི་རི་བོ་ཁྱོད་ཁོ་ན་མིན

[ཕྲན་དཔྱད་མཁན་བདུད་ལྷ་རྒྱལ།དེང་རབས་རྩོམ་རིགས་དགེ་རྒན་གྲགས་ཅན་བདུད་ལྷ་རྒྱལ།https://dhomay.org/%E0%BC%84%E0%BC%85%E0%BC%8D%E0%BC%8D-%E0%BD%96%E0%BD%91%E0%BD%B4%E0%BD%91%E0%BC%8B%E0%BD%A3%E0%BE%B7%E0%BC%8B%E0%BD%A2%E0%BE%92%E0%BE%B1%E0%BD%A3%E0%BC%8D/ བདུད་ལྷ་རྒྱལ་གྱི་དེང་རབས་རྩོམ་རིགས་སློབ་ཁྲིད།https://www.youtube.com/watch?v=kSLOAxJ67oo] 

དུས་རབས་ཉི་ཤུ་པའི་ལོ་རབས་བརྒྱད་ཅུ་པའི་མགོར་བོད་ལ་སྙན་ངག་གསར་བ་དར་ནས་བཟུང་།སྙན་ངག་གི་བརྗོད་བྱའི་ཁྱབ་ཁོངས་ཡངས་པར་གྱུར་བ་དང་། སྒྱུ་རྩལ་མཚོན་ཐབས་སྣ་མང་ཅན་དུ་གྱུར་ཏེ། བོད་ཀྱི་སྙན་ངག་དེ་ལོ་རྒྱུས་གསར་བ་ཞིག་གི་དུས་སྐབས་སུ་བསླེབས། དེ་ནས་བཟུང<<ལང་ཚོའི་རྦབ་ཆུ>>དང་<<གནའ་བོའི་ཅོང་རྙིང >>ལྟ་བུའི་མཚོན་དོན་ཧྲིལ་པོ་ཅན་གྱི་སྒོ་ནས་འབྲི་བ་ཅན་ཡོད་ལ།<<གངས་དཀར་ལྷ་མོའི་བསླུ་བྲིད་ཀྱི་དབང་གིས>>ལྟ་བུའི་དུངས་བརྗོད་སྙན་ངག་གི་ཚུལ་གྱིས་བྲིས་བ་ཅན་ཡང་ཡོད། གཅན་མེ་སྟག་གིས་བརྩམས་པའི<<ཉི་ཟླ་རི་བོའི་སྙན་ཚིག>>ནི་བོད་ཀྱི་ཡིད་བརྙན་སྙན་ངག་གི་འཐུས་ཚབ་ཏུ་བྱེད་ཆོག་པ་ཞིག་ཡིན། འབྲི་ཐབས་གསར་བ་དེ་དག་གིས་བོད་ཀྱི་སྙན་ངག་ལ་སྔར་མེད་ཀྱི་སྒྱུ་རྩལ་གྱི་མཛེས་པ་ལྷག་པོ་ཞིག་སྦྱིན་ཞིང་། བོད་ཀྱི་སྙན་ངག་གི་ངོ་བོ་ལའང་འགྱུར་བ་ཆེན་པོ་བཟོས་ཏེ། སྔར་གྱི་ཀློག་འདོན་དང་མྱོང་རོལ་གྱི་གོམས་གཤིས་ལའང་དོ་ཆེན་པོ་བཟློས་ཏེ་བྱུང་། སྤྱིར་ཡིད་བརྙན་ལ་སྙན་གཞུང་གསར་བར་འགྲེལ་སྟངས་མང་དུ་ཡོད་ལ། ཡིད་བརྙན་རང་གི་ངོ་བོའི་ཆ་ནས་ཀྱང་མང་དུ་བཤད་དུ་ཡོད་ཀྱང་། སྐབས་དོན་དང་འབྲེལ་ཏེ་སྙན་ངག་གི་སྒྲིག་གཞིའི་ཆ་ནས་བཤད་ན། ཡིད་བརྙན་ནི་སྙན་ངག་གི་ཐ་ཆུང་སྡེ་ཚན་ཡིན་ཞིང་། དེ་སྙན་རྩོམ་དུ་བརྗོད་བྱའི་དོན་དང་ཐད་ཀར་འབྲེལ་བའི་ཚུལ་དུ་གནས་པ་ཞིག་མིན་པར། དོན་དེ་མཚོན་པར་ཕན་ནུས་ཡོད་པའི་ཕྱི་རོལ་གཟུགས་སྣང་གི་ཚུལ་དུ་གནས་པ་ཞིག་ཡིན། ཡིན་བརྙན་སྙན་ངག་ནི་དེ་ལྟའི་གཟུགས་སྣང་གི་ཕུང་པོས་གྲུབ་པ་ཞིག་ཡིན། <<ཉི་ཟླ་རི་བོའི་སྙན་ཚིག>>ལ་སྤྱིར་བཏང་གི་བསྟན་དོན་ཐད་ཀར་དུ་མི་སྟོན་པར་བསྟན་དོན་མཚོན་བྱེད་ཀྱི་ཆོས་གཞན་པ་རི་བོ་ཉི་ཟླ་བཀོད་འབྲི་མེད་པས། ང་ཚོའི་ཡིད་ངོར་ཡང་རི་བོ་ཉི་ཟླའི་གཟུགས་སྣང་དེ་རྦབ་ཆུ་ལྟབུའི་གསལ་བོ་ཞིག་མི་འཆར། སྙན་རྩོམ་ཧྲིལ་པོ་རི་བོ་ཉི་ཟླ་ལས་གཞན་དུ་གྱུར་པའི་ཆོས་ཏེ་ཡིད་བརྙན་གཞན་མང་པོ་ཞིག་གིས་ཁེངས་ནས་ཡོད་དེ། སྙན་ངག་གི་ཐ་ཆུང་སྡེ་ཚན་གྱི་ཆ་ནས་བཤད་ན། སྙན་རྩོམ་གྱི་མགོའི“ཁྱོད་ཀྱི་མིང་ལ་ཉི་ཟླ་རི་བོ་ཐོགས་པ”ཟེར་བ་དང་། “རྟ་ཁ་གློད་ནས་སྨོན་ལམ་བཏབ་མྱོང་”ཟེར་བ་ནས།མཇུག་གི“ངས་སྨོན་ལམ་འདེབས་ན་ནི་རི་བོ་ཁྱོད་ཁོ་ན་མིན”སོགས་ཀྱིས་གྲུབ་པར་བརྩམས་ཡོད། དེ་དག་ལ་ཡིད་བརྙན་གྱི་ཚོགས་པ་ཞེས་བརྗོད་པ་ལ། འདི་དག་གིས་སྙན་ངག་འདི་གྲུབ་ཡོད། རི་བོ་སྙན་ངག་འདི་གྲུབ་ཡོད། རི་བོ་ཉི་ཟླ་ནི་གནས་ཆ་ནས་སྙན་རྩོམ་ཡོངས་ཀྱི་སྒྲོམ་མམ་དཀྱུ་ས་ལྟ་བུ་ཞིག་ལས་མ་འདས། ཡིད་བརྙན་སྙན་ངག་གིས་ཆོས་དངོས་གང་ཞིག་གི་ཕྱོགས་དང་ངོས་མང་པོ་ནས་ཆོས་དེ་ཉིད་བཀོད་འབྲི་བྱ་བ་མིན་པར། ཆོས་དངོས་སོ་སོ་བ་མང་པོ་ཞིག་སྙན་རྩོམ་དུ་ཐོར་བུའི་ཚུལ་གྱིས་འདུ་བར་བྱ་བ་ཡིན་པས། ཀློག་འདོན་དང་མྱོང་རོལ་ལ་མཚོན་ན། ཐོག་མ་ནས་ཁ་ཕྱོགས་མི་རྙེད་པའི་མགོ་འཕྲུལ་སྟེར་འོངས། ཀློག་པ་པོ་མང་པོ་ཞིག་གིས་སྙན་ངག་གསར་བར་བལྟས་ན་ཅི་བཤད་ཧ་མི་གོ་ཟེར་བའང་འདིའི་རྐྱེན་གྱིས་ཡིན། ཡིན་ན་ཡང་། ཞིབ་ཏུ་དང་སྒྱུ་རྩལ་གྱི་ཚོར་བས་ཉམས་སུ་མྱངས་ཚེ། བལྟས་ན་ཟངས་ཐལ་དུ་ཡོད་པའི་ཡིད་བརྙན་དེ་དག་ལ་གཞི་མཐུན་གྱི་ཆ་ཞིག་གམ། ག གཅིག་ཏུ་འབབ་ས་ཞིག་ཅིས་ཀྱང་ཡོད་པ་ཡིན། ཡང་ན་ཚིག་ཟུར་གང་རུང་ཞིག་ན་དཀྱུ་ས་ཞིག་བསྟན་ནས་ཡོད་པ་ཡིན། དེ་ནི་ཡིད་བརྙན་སྙན་ངག་གི་འཇུག་ངོགས་ཡིན། <<ཉི་ཟླ་རི་བོའི་སྙན་ཚིག>>ཀློག་པར་དེའི་ནང་ཡིད་བརྙན་ཐོར་བུ་མང་པོ་ཞིག་ཡོད་ཀྱང་། ཕལ་ཆེ་བ་ཞིག“གྱེས་པ”ལ་མངོན་པར་ཕྱོགས་ཡོད་པ་མཐོང་ཐུབ། “དགུ་ཚིགས་ཀྱི་གཙང་པོས་བར་དུ་བཅད་པ”ཞེས་པ་དང་། “སྔོ་ཡོམ་ཡོམ་གྱི་ལྡོག་འབབ་གཙང་པོ་ཡང་དྲན་པས་མནར་པ”ཞེས་པ་དང་། “གླང་རྫི་དང་འཐག་མཁན་བུ་མོས་དྲན་གདུང་གི་གླིང་བུ་འབུད་པ”སོགས“གྱེས་པ” དང“དྲན་པ”ལ་གཞོལ་ལ། ཚིག་ཟུར་ནའང་“དྲན་པས་མནར” “དང་གདུང”ཞེས་ཀྱང་ཐོན་ཡོད་པས། གྱེས་བྲལ་དང་དེ་ལས་བྱུང་བའི་གྱེས་གདུང་ནི་སྙན་ངག་འདིའི་འབབ་ས་ཡིན་ལ། དོན(གྱེས་གདུང)འདི་སྙན་ངག་འདིའི་འཇུག་ངོགས་ཀྱང་ཡིན། འདི་ཡོད་པས་སྙན་ངག་ལ་བསྐྱར་དུ་བལྟས་ཚེ། སྔོན་འབྲེལ་མེད་དུ་གནས་པའི་ཡིད་བརྙན་གཞན་སྐོར་ཞིག་འདི་དང་བརྒྱུད་ནས་འབྲེལ་ཡོད་པ་ང་ཚོས་མཐོང་ཐུབ། “མེ་ལོང་བོར་ས་ནས་ཁུ་སིམ་མེར་སྨོན་ལམ་བཏབ་མྱོང་ཕྱིར”ཞེས་པས་རྒྱ་བཟའི་མེ་ལོང་བསྟན་པ་གོ་ཐུབ་ལ། དེའི་སྒོ་ནས་བློན་པོ་མགར་གྱིས་རྒྱ་བཟའི་མེ་ལོང་ཐབས་ཀྱིས་བཅག་པ་དེ། རྒྱ་བཟའ་ལ་མཚོན་ན་ཕ་ཡུལ་གྱི་སྦྲེལ་ཐག་རྩད་ནས་བཅད་པ་མཚོན་པས། ཡིད་བརྙན་འདི་ཉིད་ཀྱང་གྱེས་གདུང་ལ་འབྲེལ་ནས་ཡོད་པ་ཤེས་ཐུབ་པ་ལྟ་བུ། དེ་བས་སྙན་ངག་གི་བསྟན་དོན་ཇེ་གསལ་དུ་གྱུར་ཏེ་བརྗོད་བྱའི་སྙིང་པོ་ཙམ་ང་ཚོས་རྙེད་སོང་བ་ཡིན། གྱེས་གདུང་ངམ་དྲན་གདུང་ལའང་དོན་གྱིས་རིགས་མང་དུ་ཡོད་དེ། ཡུལ་དུས་ཀྱི་ཁྱད་པར་ལས་བརྩམས་པའི་མཛའ་ཉེ་དང་རེ་ཞིག་གྱེས་གདུང་ཡོད་ལ། ཚེ་ཡི་འདུ་བྱེད་བཏང་བ་ལྟ་བུའི་གཏན་ནས་གྱེས་པའི་གྱེས་པ་དང་གྱེས་གདུང་ཡང་ཡོད། དེས་ན་སྙན་རྩོམ་འདིའི་གྱེས་པ་སྤྱིའི་གྱེས་པ་ཞིག་གམ་བྱེ་བྲག་གི་གྱེས་པ་ཞིག་ཡིན། མདོར་ན་ཅི་འདྲའི་གྱེས་པ་ཞིག་ཡིན་པའི་ཁྱད་པར་ང་ཚོས་་ཤེས་ཐུབ་བམ་ཞེ་ན། ཤེས་པར་འགྱུར་ཏེ། སྙན་རྩོམ་གྱི་ཡིད་བརྙན་གྱི་སྒོ་ནས་ཤེས་ཐུབ། མཛའ་ཉེ་དང་རེ་ཞིག་གྱེས་པ་ལྟ་བུ་ལ་མཚོན་ན། གོང་གི་ཡིད་བརྙན་དེ་དག་ཆེ་ཐལ་བའམ་ལྗིད་དྲགས་པས་དེ་འདྲའི་འཚམས་པོ་ཞིག་མིན་ལ། གཏན་དུ་གྱེས་པ་མཚོན་ན་དེ་དག་ཅུང་ཟད་ཆུང་ཐལ་བའམ་ཡང་དྲགས་པའི་སྣང་བ་སྟེར་བ་ཡིན། རེ་ཞིག་གྱེས་པ་ལ་དགུ་ཚིག་ཀྱི་གཙང་པོས་བར་དུ་བཅད་པ་ཞེ་ན་མིའི་རིགས་པ་སྨོས་མ་དགོས། གླང་རྫི་དང་འཐག་མཁན་བུ་མོ་ཡིན་ནའང་འདྲ། རྒྱ་བཟའ་ཡིན་ནའང་འདྲ། ལྷན་འཛོམས་ཀྱི་སྐལ་བ་ཆེས་ཕྲ་ཡང་གཏན་བྲལ་ལྟར་ཐུག་འཕྲད་ཀྱི་སྐལ་བ་གཏན་ནས་མེད་པ་མིན། དེ་བས་ན་འདིའི་གྱེས་པ་ནི་བར་གྱི་གྱེས་པ་ཞིག་སྟེ། ལྷན་འཛོམས་ཀྱི་སྐལ་བ་མེད་པ་མིན་ཡང་འཛོམས་པ་ཆེས་ཆེར་དཀའ་བས་གདུང་བ་ལྕི་མོ་དང་ལྡན་པའི་གཞིས་བྱེས་ཀྱི་གྱེས་པ་དང་ཤིན་ཏུ་འཚམས་པ་ཡིན། མི་རིགས་གང་ཡིན་ཡང་ལོ་རྒྱུས་ཀྱི་དབང་གིས་ཕ་ཡུལ་དང་རིང་དུ་གྱེས་པ་མ་ཟད། ཡུལ་དུས་ཀྱི་དབང་གིས་ཕྱིར་འོང་དཀའ་བའི་གནས་ཚུལ་ཡོད་སྲིད་ལ། དེའི་སྟབས་ཀྱིས་མི་ཚེ་དང་དྲན་པ་མཉམ་པའི་སྐྱོ་བ་ཡོད་པ་ཡིན། དེ་ལྟའི་ཡིད་འགྱུར་དྲག་པོ་ནི་སྙན་ངག་གི་བརྗོད་བྱ་རྨ་མེད་ཞིག་ཡིན་པ་སྨོས་མ་དགོས། ཀྲུང་གོའི་རྒྱལ་ཁབ་ལ་མཚོན་ནའང་མཚོ་ཆེན་པོའི་ངོགས་གཉིས་ཀྱི་གྱེས་པ་དང་དྲན་གདུང་གིས་མི་སེམས་སྒུལ་བའི་སྙན་ངག་རབ་དང་རིམ་པ་བརྩམས་ཡོད། ང་ཚོ་བོད་ལ་མཚོན་ནའང་དེ་ལྟར་དུ། ད་ལྟ་བོད་མི་མང་པོ་ཞིག་ཕྱི་ཕྱོགས་ན་ཡོད་པ་ལས་གཞིས་སེམས་བྱེས་ལ་ཤོར་བ་དང་། བྱེས་སེམས་གཞིས་ལ་ཤོར་བའི་སེམས་གདུང་ཡོད་པ་མགོ་ནག་མི་ཡི་སེམས་ཀྱི་ཆོས་ཉིད་ཅིག་ཡིན་ལ། སྙན་ངག་འདིས་དེ་ལྟའི་བསྟན་དོན་གསར་བ་སྔར་བཏོན་མྱོང་བ་ཞིག་སྙན་ངག་ཡིན་ལ། སྙན་ངག་འདིས་དེ་ལྟའི་བསྟན་དོན་གསར་བ་སྔར་བཏོན་མ་མྱོང་བ་ཞིག་སྙན་ངག་འདིར་བཏོན་ནས་བསྟན་དོན་ལའང་གསར་བའི་ཁྱད་ཆོས་མངའ་བར་བྱས་ཡོད། ཆེས་གལ་ཆེ་བ་ནི། རྩོམ་ནང་གཞིས་པ་དང་བྱེས་པའི་མིང་དོན་གྱི་ཟུར་ཙམ་མ་བསྟན་པར་གཞིས་བྱེས་ཀྱི་དྲན་གདུང་ཡིན་པ་ང་ཚོས་ངེས་ཐུབ་ཅིང་། རྩོམ་ནང་མངོན་ནས་ང་ཚོས་ཉམས་སུ་མྱོང་ཐུབ་པ་འདི་སྒྱུ་རྩལ་གྱི་ཐབས་ལམ་མཆོག་ཏུ་གྱུར་པ་ཞིག་གི་བྱེད་ལས་ཀྱི་རྐྱེན་པས་ཡིན་པ་དེའོ། །འདི་འདྲ་ལ་ཡང་དག་དོན་གྱི་སྙན་ངག་ཅེས་བོས་ཆོག གཞིས་བྱེས་ཀྱི་དྲན་གདུང་ནི་སྙན་ངག་འདིའི་བསྟན་དོན་གཙོ་བོ་ཡིན་་པར་ངེས་ཚེ། ང་ཚོས་སྙན་རྩོམ་ཁྲོད་ཀྱི་ཡིད་གཟུགས་གཞན་པ་ཐོག་མར་ཅི་ཡིན་ཧ་མི་གོ་བ་འབྲེལ་མེད་འགལ་ལའང་། གོ་བ་ཡོད་པར་གྱུར་ཏེ། སྙན་ངག་གི་དཀྱིལ་འཁོར་དུ་འཇུག་ཐུབ་པར་འགྱུར། མགོའི“ངས་རྒྱུན་དུ་རྟ་ཁ་གློད་ནས་སྨོན་ལམ་བཏབ་མྱོང”ཞེས་པ་དང་། མཇུག་གི་རེ་སྒུག་གི་ཤུགས་གླུ་དང་སྨོན་ལམ་སོགས་ཀྱང་དོན་གྱིས་གཞིས་བྱས་ལྷན་འཛོམས་ཀྱི་ཆེད་དུ་བཏབ་པའི་སྨོན་ལམ་དང་དེ་ལ་རེ་སྒུག་གི་ཤུགས་གླུ་དང་དེལ་རེ་སྒུག་བྱེད་པ་ཞིག་ཡིན་པ་ཤེས་ཐུབ། འདིའི་སྒོ་ནས་བསམས་ན་རྟ་ཁ་གློད་ནས་སྨོན་ལམ་བཏབ་ཞེས་པ་དེ་ལ་ལྷག་པར་ཚིག་ཤུགས་ཆེན་པོ་ཞིག་ཡོད་དེ། གྱེས་གདུང་ལས་བྱུང་བའི་སྨོན་འདུན་དྲག་པོས་སེམས་པ་ཡོངས་སུ་བཟུང་བས་ན། རྟ་ཁ་བསམ་གྱིས་གློད་པ་མ་ཡིན་པར་ངང་གིས་ལྷོད་པར་གྱུར་བ་ཡིན་པ་འདིས་སྙན་ངག་པའམ་རྩོམ་གྱི་མི་སྣའི་སེམས་གདུང་མཚོན་མ་ནུས་པ་མཚར་བོ་ཞིག་ཐོན་ཡོད། དེ་ལྟར་སྙན་རྩོམ་འདི་ཐེངས་རེ་རེར་བཀླགས་པས་གོ་བ་ཇེ་གསལ་དང“ལག་ཡོང”ཇེ་མང་དུ་འགྲོ་བ་འདིས་སྙན་ངག་གི་གབ་སྦེད་རང་བཞིན་ཞེས་པའི་དོན་རྟོགས་པར་འགྱུར་བ། གབ་སྦེད་རང་བཞིན་ཞེས་པའི་དོན་རྟོགས་པར་འགྱུར་ལ། གབ་སྦེད་ཅན་ལ་ཀློག་པ་པོའི་ཀུན་རྟོག་འགྱུ་སའི་ཡུལ་ཡངས་པོར་ཡོད་པས་སྙན་ངག་གི་བར་གླགས་སམ་བར་གསེང་གི་གོ་དོན་དང་དེའི་དགེ་མཚན་ཡང་རྟོགས་པར་འགྱུར་བ་ཡིན། ཡིན་ན་ཡང་། ཡིད་བརྙན་ཐབས་ཅད་པོའི་སངས་རྒྱས་བསྟན་དོན་གྱི་སྒོ་ནས་གྲོལ་དགོས་པ་ཞིག་མིན་ཏེ། ཡིད་བརྙན་ལ་ལ་ནི་ནམ་ཡང་ཁ་གསལ་དུ་དགྲོལ་དུ་མེད་པའི“གཉན་པོ་གསང་བའི”ཚུལ་དུ་བཞག་ཆོག་པ་དང་འཇོག་དགོས་པ་ཡིན། དེ་དག་གིས་སྙན་ངག་གི་ཁམས་སམ་ཉམས་ཤིག་གྲུབ་པར་རྒྱང་རིང་གི་ལྗོངས་ལྟ་བུ་ཞིག་གི་ཚུལ་གྱིས་རྒྱང་ནས་ནུས་པ་འདོན་པ་ཡིན། ཡང་ན་དེ་དག་བསྟན་དོན་ལ་གཟས་པ་མིན་པར་ཡིད་བརྙན་རང་ཉིད་གཟུགས་སྣང་ཞིག་ཡིན་པའི་གཟུགས་ཀྱི་སྣང་བ་ཇེ་གསལ་ལམ་གསོན་ཉམས་་ཅན་དུ་བགྱི་བྱེད་ཅིག་ཡིན། ཡིད་བརྙན་ཐམས་ཅད་པོ་རེ་རེ་ནས་བསྟན་དོན་ལ་སྦྱོར་བ་འདི་དཔེ་དཔེ་ཅན་དང་བསྡུས་བརྗོད་ཀྱི་བསམ་གཞིག་བྱེད་སྟངས་ཤིག་གི་བསམ་པའི་འཁྱེར་སོ་ཡིན། <<ཉི་ཟླ་རི་བོའི་སྙན་ཚིག>>གི“ཁྱོད་ཀྱི་མིང་ལ་ཉི་ཟླ་ཐོགས་པ་ནས་བཟུང”ཞེས་པ་དང་། “ཟླ་འོད་ཀྱིས་ང་རང་ཕ་མཐར་སྐྱེལ་བའི་དུས་སུའང”ཞེས་པ་དང་། “བཙན་པོ་དང་རྒྱ་བཟའ་ས་འདི་ནས་ཕྲད་པ”ཞེས་པ་སོགས་ནི་དེ་ལྟའི་རྒྱང་རིང་གི་ལྗོངས་ཤིག་གོ །སྙན་ངག་གི་བསྟན་དོན་དང་འབྲེལ་ཏེ་ཚིག་དོན་དེ་དག་གི་དོན་གསལ་ཐག་ཆོད་པ་པ་ཞིག་སུས་ཀྱང་བཤད་དཀའ་ལ། ཐ་ན་ཚིག་དེ་དག་གི་དོན་ལ་གཏན་ཚིགས་ཀྱི་འགལ་བ་ཡང་ཡོད་ཀྱང་། སྙན་རྩོམ་རང་ནས་དེ་ཉིད་སྐྱོན་དུ་འགྱུར་བ་ལྟ་ཞོག  སྙན་ངག་གི་ནམ་མཁའ་བསྐྱེད་བྱེད་ཀྱི་ནུས་པ་ལེགས་པོ་ཞིག་ཏུ་གྱུར་ནས་ཡོད། ས་པཎ་གྱིས“ལུང་དང་རིགས་པའི་བསྟན་བཅོད་འགའ་ཞིག་ཏུ་དཔེ་མི་མཛེ་སཔ་དང་། སྒྲ་ཚོགས་པར་དབྱུང་དུ་མི་རུང་བ་བྱུང་ཡང་དོན་ལ་རྟོན་པས་སྐྱོན་མེད་དོ། །སྙན་ངག་ནི་སྒྲ་གཙོ་བོ་ཡིན་པས་ཐམས་ཅད་དུ་སྐྱོན་མེད་པར་སྦྱར་བར་བྱོའོ། །”ཞེས་གསུང་པ་ལ་རིགས་འགྲེ་ནས་སྙན་ངག་གསར་བའི་ཁྲོད་དུ་གཏན་ཚིགས་ལ་རེ་ཞིག་སྐྱོན་བྱུང་ཡང་མི་སྐྱོན་ནོ་ཞེས་བཤད་ཆོག སྙན་ངག་འདིའི་སྒྲིག་གཞི་ཀློག་འགྲེལ་གྱི་གོ་རིམ་ནི་མདོར་ན་ནང་ནས་ཕྱི་རུ་མཆེད་པའི་གོ་རིམ་ཞིག་སྟེ། ཐོག་མར་དྲན་གདུང་གི་ལྟེ་བ་ནས“དགུ་ཚིགས་ཀྱི་གཙང་པོས་བར་དུ་བཅད་པ”ཞེས་པ་དང་། “གླང་རྫི་དང་འཐག་མཁན་བུ་མོ”གཉིས་ཀྱི་ཡིད་བརྙན་གྱི་ནང་གི་དཀྱིལ་འཁོར་ཞིག་གྲུབ་པ་དང་། དེ་ནས་གྲུབ་ཟིན་གྱི་དཀྱིལ་འཁོར་དེ་ཉིད་ལྟེ་བ་བྱས་ཏེ་རྒྱ་བཟའི་མེ་ལོང་དང། རྟ་ཁ་གློད་ནས་སྨོན་ལམ་བཏབ་པ་དང་། རེ་སྒུག་གི་ཤུགས་གླུ་ལེན་པའི་ཡིད་བརྙན་གྱི་ཚོགས་ཀྱིས་བར་གྱི་དཀྱིལ་འཁོར་ཞིག་གྲུབ་པ་དང་། དེ་ནས་གསལ་བོར་འགྲེལ་དུ་མེད་པའི་ཡིད་བརྙན་གཞན་དེ་དག་རྒྱང་རིང་གི་ལྗོངས་ལྟ་བུ་ཞིག་གི་ཚུལ་གྱིས་མཐའ་དང་ཚད་གཞལ་དུ་མེད་པའི་ཕྱིའི་དཀྱིལ་འཁོར་ཞིག་གྲུབ་པའི་སྒོ་ནས། སྙན་རྩོམ་རང་ཉིད་ལྟེ་བའམ་དཀྱུས་ཡོད་ལ་མཐའ་དང་ཚད་གསུང་དུ་མེད་པའི་སྙན་ངག་གི་ཀློང་ཡངས་པོ་ཞིག་ཏུ་གྲུབ་པར་བྱས་ནས་ཡོད། དེ་ལྟར་གཞིས་བྱེས་ཀྱི་དྲན་གདུང་གི་ཚིག་ཟུར་ཙམ་མ་ཐོན་པར། ཡིད་བརྙན་གྱི་ཚོགས་པ་བརྒྱུད་ནས་བསྟན་དོན་དེ་ཉིད་རིམ་གྱིས་ཉམས་སུ་མྱོང་ཐུབ་པ་དང་། ཡིད་བརྙན་གྱི་ཚོགས་པ་དེ་དག་བསྟན་དོན་དང་འབྲེལ་བ“ཡོད་མིན་མེད་མིན”ཞིག་གི་ཚུལ་དུ་གནས་ཡོད་པ་སྙན་རྩོམ་འདི་དང་བཅས་པའི་སྙན་ངག་གསར་བའི་སྒྱུ་རྩལ་གྱི་རང་མདངས་ངོ་མཚར་བ་ཞིག་ཡིན།